Diari Oficial de la Generalitat Valenciana


Sumari del DOGV 4698, del 24-02-2004 (2004/1761)

ORDE de 9 de febrer de 2004, de la Conselleria de Cultura, Educació i Esport, per la qual s'establixen les bases reguladores de les subvencions directes concedides a les federacions esportives de la Comunitat Valenciana per assignació nominativa continguda en els pressupostos de la Generalitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4698

Data del DOGV
:   24-02-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/1761


Data del document
:   09-02-2004

Organisme emissor
:   Conselleria de Cultura, Educació i Esport

Tipus de document
:   Ordre

Anàlisi jurídica

 Descriptors 

:   * ajuda pública
    * organització esportiva
    * suport econòmic
    * esport

ORDE de 9 de febrer de 2004, de la Conselleria de Cultura, Educació i Esport, per la qual s'establixen les bases reguladores de les subvencions directes concedides a les federacions esportives de la Comunitat Valenciana per assignació nominativa continguda en els pressupostos de la Generalitat Valenciana. [2004/X1761]
  
La Llei 4/1993, de la Generalitat Valenciana, de 20 de desembre, de l'Esport de la Comunitat Valenciana, establix en l'article 34 que «les federacions esportives exerciran per delegació funcions públiques de caràcter administratiu, actuant, en este cas, com a agents de l'administració autonòmica». Així mateix, en l'article 40.1 assenyala que «el Govern Valencià facilitarà a les federacions esportives de la Comunitat Valenciana els recursos econòmics per al compliment de les seues funcions, dins dels límits establits en els pressupostos de la Generalitat Valenciana, i establirà els mecanismes de control dels seus comptes per mitjà de la pràctica d'auditories o altres mesures que s'establisquen».
  
En compliment d'eixe compromís, anualment la Llei de Pressupostos de la Generalitat Valenciana, en el programa pressupostari 457.10, incorpora una línia de subvenció per un import total determinat, acompanyada d'una relació amb l'assignació nominativa de subvenció a favor de cada federació esportiva.
  
A l'efecte de disposició de les subvencions i observant el que disposa l'article 47.11 del Text Refós de la Llei de la Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana, i la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/199, de 13 de gener, així com altres normes d'aplicació; i fent ús de les competències assignades pel Decret 7/2003, de 21 de juny, del president de la Generalitat Valenciana.
  
ORDENE
  
Apartat únic. Objecte
  
L'objecte de la present orde és aprovar les bases reguladores de les subvencions directes concedides a les federacions esportives de la Comunitat Valenciana per assignació nominativa continguda en els pressupostos de la Generalitat Valenciana per a cada exercici econòmic i que s'acompanyen com a annex I.
  
DISPOSICIONS FINALS
  
Primera
  
S'autoritza el secretari autonòmic d'Esport perquè dicte les resolucions i instruccions que considere necessàries per al desenrotllament i l'execució de la present orde.
  
Segona
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú i 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar potestativament recurs de reposició o plantejar directament recurs contenciós administratiu en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant el conseller de Cultura, Educació i Esport, en el termini d'un mes a comptar des de l'endemà de la publicació.
  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació.
  
València, 9 de febrer de 2004
  
El conseller de Cultura, Educació i Esport,
  
ESTEBAN GONZÁLEZ PONS
  
ANNEX I
  
Bases reguladores de les subvencions directes concedides a les federacions esportives de la Comunitat Valenciana per assignació nominativa continguda en els pressupostos de la Generalitat Valenciana
  
1a. Beneficiaris
  
Les federacions esportives de la Comunitat Valenciana inscrites en el Registre d'Entitats Esportives de la Comunitat Valenciana.
  
2a. Crèdit pressupostari
  
A determinar en cada Llei de Pressupostos.
  
3a. Objecte i finalitat
  
En compliment del que disposa l'article 40.1 de la Llei 4/1993, de la Generalitat Valenciana, de 20 de desembre, les subvencions públiques a favor de les federacions esportives de la Comunitat Valenciana tenen per objecte afavorir el compliment de les funcions públiques de caràcter administratiu que exercixen per delegació.
  
Les subvencions a què es referix la present orde s'apliquen als fins inherents als següents programes pressupostaris:
  
Programa I: Gestió i funcionament. Gastos relatius al funcionament bàsic de l'organització federativa, no aplicables específicament a cap altre programa (personal d'administració, material d'oficina, lloguers, subministraments, tributs, reunions dels òrgans de govern i representació, publicacions, etc.).
  
Programa II: Activitats esportives. Gastos directes relatius a les competicions oficials i a altres iniciatives esportives que tinguen com a finalitat la promoció esportiva.
  
Programa III: Formació. Gastos directes relatius a la formació contínua del personal federatiu, així com a la formació de tècnics esportius.
  
Programa IV. Tecnificació. Gastos directes d'actuacions dirigides a millorar el rendiment esportiu i l'obtenció de resultats qualitatius dels esportistes federats; s'inclouen tant els entrenaments, com les concentracions i la resta d'activitats preparatòries per a l'alta competició.
  
4a. Valoració i criteris a tindre en compte en l'assignació nominativa de les subvencions.
  
1. Els criteris de valoració a tindre en compte seran els següents:
  
a) Cens de llicències esportives i clubs adscrits a les federacions.
  
b) Modalitats esportives gestionades
  
c) Competicions esportives oficials i altres activitats esportives organitzades per a la promoció de l'esport.
  
d) Consideració o no com a esport olímpic de les modalitats esportives gestionades.
  
e) Capacitat d'autofinançament, segons el balanç de situació.
  
f) Qualitat de la gestió federativa, mesurada per la rendició de comptes dels exercicis anteriors i la justificació anual de les subvencions concedides.
  
2. Als efectes de valoració i proposta d'assignació nominativa de les subvencions es constituïx una comissió tècnica integrada pel cap d'Àrea de l'Esport, el cap de Servici de Promoció Esportiva i el cap de la Secció d'Entitats Esportives.
  
5a. Documentació a presentar amb caràcter previ a la justificació i termini de presentació:
  
1. Amb caràcter previ a la justificació s'haurà de presentar la documentació següent:
  
- Fitxa de manteniment de tercers (dades bancàries), segons el model que s'acompanya com a annex II. No serà necessari presentar este document si expressament es manifesta que es desitja rebre la subvenció en algun dels comptes bancaris ja inclosos en el fitxer de tercers de la Conselleria d'Economia, Hisenda i Ocupació.
  
- Acreditació d'estar al corrent de les seues obligacions tributàries i davant de la Seguretat Social, per mitjà de certificats de l'Agència Tributària, la Conselleria d'Economia, Hisenda i Ocupació, i la Tresoreria Territorial de la Seguretat Social, atenent el que disposa l'Orde de 30 de maig de 1996, de la Conselleria d'Economia i Hisenda (DOGV núm. 2775, de 21-06-96).
  
- Pressupost per programes: La presentació s'efectuarà segons els models a què es referix la Resolució de 30 de desembre de 2002, de la Direcció General de l'Esport, sobre normes d'informació pressupostària, o norma que la substituïsca. Les federacions que gestionen instal·lacions esportives presentaran un pressupost consolidat del conjunt de les seues activitats.
  
- Pla d'actuació, per programes.
  
2. Si s'han presentat els certificats acreditatius d'estar al corrent en les seues obligacions tributàries i davant de la Seguretat Social a l'empara de qualsevol convocatòria de subvencions gestionada per la Secretaria Autonòmica d'Esport, i continuen tenint validesa, no caldrà presentar-los novament quan així es manifeste expressament.
  
3. Termini de presentació: abans de l'1 d'abril de cada any.
  
6a. Documentació a presentar en concepte de justificació documental de la subvenció concedida i termini de presentació
  
1. Atés que les federacions estan obligades a rendir comptes anualment davant de la Secretaria Autonòmica d'Esport, en virtut del que disposa l'article 46 del Decret 60/1998, de 5 de maig, del Govern Valencià (DOGV núm. 3246, de 20 de maig), la forma de justificar el compliment de la finalitat i l'aplicació de la subvenció serà la següent:
  
- Certificat que arreplegue en resum l'aplicació de la subvenció per programes, segons model de l'annex III.
  
2. Termini de presentació: El termini límit de presentació del certificat a què es referix el paràgraf anterior conclourà el 15 de novembre de cada any.
  
7a. Procediment de pagament
  
L'abonament de les subvencions s'efectuarà després de l'aprovació dels justificants presentats pel beneficiari, amb la periodicitat que este considere oportuna, i sempre en un percentatge no inferior al 25% del total de la subvenció concedida.
  
8a. Bestretes de pagament
  
Es podran sol·licitar bestretes de fins a un màxim del 80% de la subvenció concedida, l'abonament de les ajudes s'efectuarà de la manera següent:
  
a) Fins a un 50% de l'import total es lliurarà una vegada concedida i acceptada la subvenció, després de presentar garanties que cobrisquen la totalitat de la bestreta.
  
b) La resta, fins al 80% mencionat, s'abonarà després de l'aportació i comprovació de la documentació justificativa de l'efectiva i correcta aplicació de la suma lliurada a les actuacions objecte de la subvenció.
  
La resta de la subvenció s'abonarà quan es justifique pel beneficiari el compliment del que s'ha convingut.
  
Les garanties a aportar pels beneficiaris es constituiran en alguna de les formes següents: en metàl·lic, en valors públics o per mitjà d'aval bancari solidari prestat en forma i condicions reglamentàries.
  
Quan les garanties es constituïsquen en metàl·lic o en valors públics, s'efectuarà el seu depòsit en les Direccions Territorials de la Conselleria d'Economia, Hisenda i Ocupació.
  
9a. Obligacions dels beneficiaris
  
a) Mantindre's en la situació que legitima la seua concessió.
  
b) Haver rendit davant de l'administració esportiva els comptes anuals de l'exercici anterior, en compliment del que disposa l'article 46 del Decret 60/1998, de 5 de maig, del Govern Valencià (DOGV núm. 3.246, de 20 de maig).
  
c) Acreditar el compliment dels requisits i condicions que determinen la concessió o gaudi de l'ajuda.
  
d) El sotmetiment a les actuacions de control financer que corresponen a la Intervenció General en relació amb les subvencions i ajudes concedides, prestant la seua col·laboració i facilitant tota la documentació que es requerisca.
  
e) Comunicar a la Conselleria de Cultura, Educació i Esport l'obtenció de subvencions o ajudes per a la mateixa finalitat procedents de qualssevol altres administracions o ens públics o privats.
  
f) Fer constar expressament en tota informació o documentació pròpia de les activitats i competicions federatives la col·laboració de la Generalitat Valenciana, Conselleria de Cultura, Educació i Esport.
  
g) La realització dels programes per als quals es concedisca la subvenció serà d'exclusiva responsabilitat de l'entitat. Així mateix, aniran al seu càrrec els mitjans humans i materials que es necessiten per al seu compliment, inclús el de les obligacions fiscals i de la Seguretat Social que es deriven d'estos.
  
h) Presentar la documentació a què es referixen les bases 5a i 6a, en temps i forma.
  
10a. Límits a la justificació per programes i gastos exclosos de finançament a càrrec de la subvenció concedida
  
a) Els gastos justificables relatius al Programa I no podran superar l'equivalent al 40% de l'ajuda total concedida.
  
b) Els gastos es justificaran per programes. Quan hi haja gastos que puguen entendre's imputables a diversos programes, s'aplicaran com a criteri general íntegrament en aquell a què ho siguen en major mesura, llevat que eixa imputació siga clara, manifesta i quantificable.
  
c) Activitats els gastos de les quals estan exclosos de finançament a càrrec d'esta subvenció per la seua finalitat o per estar inclosa en altres convocatòries d'ajudes:
  
Jocs Esportius de la Comunitat Valenciana
  
Programes Especials de Tecnificació Esportiva
  
Plans d'Especialització Esportiva de Cheste
  
Esdeveniments Esportius Especials organitzats a la Comunitat Valenciana
  
Centres Especialitzats de Tecnificació Esportiva i Alt Rendiment
  
Cursos de Formació de Tècnics Esportius
  
Intercanvis internacionals
  
d) Els gastos derivats d'explotacions econòmiques que no coincidisquen amb l'objecte social o la finalitat específica de les federacions, queden exclosos de finançament a càrrec d'esta subvenció.
  
e) Gastos exclosos de finançament a càrrec de la subvenció concedida per la seua naturalesa:
  
Queden exclosos de la possibilitat de finançament a càrrec de fons procedents de la subvenció objecte d'esta orde, els gastos ocasionats per:
  
- Adquisició d'Immobilitzat material o immaterial, de tota classe.
  
- Adquisició de béns destinats a la venda.
  
- Aportacions a sistemes complementaris de pensions.
  
- Tributs ocasionats per la realització d'activitats econòmiques no exemptes de tributació pels rendiments obtinguts. S'exclouen ací els tributs locals que hagen de satisfer les federacions autòctones, no declarades d'utilitat pública, o aquelles no acollides al règim fiscal especial establit en la Llei 49/02, de 23 de desembre.
  
- Remuneracions o compensacions econòmiques als membres dels òrgans de govern i representació, en raó del seu càrrec.
  
- Multes i recàrrecs per pròrroga o constrenyiment imposat per qualsevol administració pública.
  
- Bitllets emesos i no utilitzats, excepte justificació raonada.
  
- Gastos extres d'hotel (telèfon, alcohol, vídeos, tabac, propines, etc.)
  
- Indemnitzacions per raó de servici que superen les quanties màximes establides per la legislació vigent de l'Impost sobre la Renda de la Persones Físiques (IRPF). En cas de presentar-se es computaran exclusivament per les dites quanties màximes.
  
- Gastos sumptuaris (tabac, regals, àpats o estades en establiments considerats de luxe, etc.) no imprescindibles als fins federatius.
  
- Gastos socials (beques, primes per assegurança de vida, etc.), excepte la quota a la Seguretat Social i la resta de cotitzacions socials.
  
- Gastos financers derivats de la mala gestió (descoberts, demores, etc.)
  
- Gastos publicitaris que no vagen acompanyats d'un exemplar de l'element publicitari (cartell, fullet, etc.).
  
- Indemnitzacions per acomiadament.
  
- Bestretes reintegrables.
  
- Gastos d'altres exercicis (els meritats en anys diferents al de l'aplicació de la subvenció), excepte els relatius a subministraments que tradicionalment arrepleguen en l'última facturació de l'any gastos imputables a dos exercicis.
  
- Subvencions o ajudes dineràries a fons perdut a qualsevol estament federatiu.
  
- Manteniment d'instal·lacions esportives gestionades per federacions.
  
f) Així mateix, tots aquells gastos ocasionats per activitats que es financen amb aportacions directes d'esportistes, clubs, tècnics o jutges (expedició de llicències, concursos, assegurances, cursos de formació, etc.).
  
g) Respecte de l'Impost sobre el Valor Afegit (IVA), es farà el que es disposa a continuació:
  
Si la federació esportiva només realitza operacions declarades exemptes, en virtut del que disposa l'article 20.u.13é de la Llei 37/1992, de 28 de desembre, de l'Impost sobre el Valor Afegit, es podrà justificar íntegrament a càrrec de la subvenció concedida, l'IVA suportat.
  
Si la federació esportiva realitza també operacions no declarades exemptes, només podrà justificar a càrrec de la subvenció concedida, l'IVA suportat no deduïble derivat d'eixes operacions, per aplicació del percentatge de prorrata aplicable.
  
11a. Pèrdua del dret a les subvencions
  
En cas d'incompliment de qualsevol de les obligacions que als beneficiaris imposa la base 9a, es podrà perdre el dret a la subvenció concedida per la Llei de Pressupostos de la Generalitat Valenciana per a l'exercici corresponent i, si és procedent, als reintegraments que pertoquen.
  
12a. Reintegrament de les quantitats rebudes
  
En cas d'haver-se concedit alguna bestreta, serà procedent el reintegrament de les quantitats rebudes i l'exigència de l'interés de demora des del moment del pagament, en els casos següents:
  
a) Incompliment de l'obligació de justificació.
  
b) Obtenció de la subvenció sense reunir les condicions requerides per a això.
  
c) Incompliment de la finalitat per a la qual la subvenció va ser concedida.
  
d) Incompliment de les condicions imposades als beneficiaris amb motiu de la concessió de la subvenció.
  
ANNEX II
  
ANNEX III
  
(Nom i cognoms) ...com a secretari/a de la Federació de ... de la Comunitat Valenciana.
  
CERTIFIQUE:
  
Que en el període comprés entre el ..... de ... i el ... de ... de 200\_ els gastos ordinaris imputats als diferents programes pressupostaris gestionats per esta federació, d'acord amb les funcions públiques de caràcter administratiu que exercix per delegació, i no justificables a càrrec de cap altra subvenció de la Conselleria de Cultura, Educació i Esport, són els següents:
  
PROGRAMES IMPORT
  
I. Gestió i funcionament. \_\_\_\_\_\_\_\_\_\_\_\_\_\_
  
II. Activitats esportives \_\_\_\_\_\_\_\_\_\_\_\_\_\_
  
III. Formació. \_\_\_\_\_\_\_\_\_\_\_\_\_\_
  
IV. Tecnificació \_\_\_\_\_\_\_\_\_\_\_\_\_\_
  
TOTAL \_\_\_\_\_\_\_\_\_\_\_\_\_\_
  
I perquè conste als efectes de la seua presentació davant de la Conselleria de Cultura, Educació i Esport, en concepte de justificació de la subvenció concedida per assignació nominativa continguda en la Llei de Pressupostos de la Generalitat Valenciana per a l'exercici ..., firme a ..., ... de ... de 200\_.
  
Vist i plau
  
EL PRESIDENT (Firma i segell de la Federació)